Möödunud aasta suvel leidsid sukeldusfirma Ocean X sukeldujad Läänemere põhjast müstilise objekti, mis ristiti Läänemere UFOks.
Ocean X juht Peter Lindberg andis nüüd sellel teemal uue intervjuu, spekuleerides, mis see olla võib, edastab Yahoo News.
Lindeberg ja ta meeskond on objekti uurinud aasta, kuid siiani ei ole teada, millega tegemist.
«See on mitmekihiline objekt, mis võib olla inimkätega rajatud. Meie arvates on see valminud tuhandeid aastaid enne jääaega. Kui see on Atlantise jäänuk, siis on see leid fantastiline,» lausus uurija raadiointervjuus.
Viimane jääaeg oli 20 000 aastat tagasi. Atlantis on legendaarne linnriik, mis olevat ootamatult kadunud.
Lindberg ei välistanud, et see võib olla looduslik objekt, mille tekitas näiteks meteoriit, mis tungis jääajal läbi jääkihi. Võis siis veealune vulkaan.
Geoloogide sõnul ei viita selle objekti juures mitte midagi vulkaanile.
Lindbergi sõnul tehakse veealusest objektist dokumentaalfilm, millel käsitletakse ka varem selle objekti kohta avaldamata informatsiooni.
«Ma ei paljasta veel midagi, aga luban, et ühte-teist müstilist on tulemas,» lisas Lindberg.
Sukeldumisfirma andis objektilt võetud proovi uurimiseks Stockholmi ülikooli geoloogiaprofessorile Volker Brüchertile.
«Võimalik, et tegemist on vulkaanilise kivimiga. Minu hüpoteesi kohaselt tekkis see objekt tuhandeid aastaid tagasi jääajal,» lausus professor.
Brücherti arvates ei maksa seda objekti müstifitseerida.
«Ocean X meeskonna poolt pinnale toodud kivimitükkide uuring näitas, et tegemist on graniidi, gneissi ja liivakiviga. Nad ei taha seda fakti tunnistada,» lisas geoloog.
Lisaks nimetatud kivimitele andsid sukeldujad Brüchertile ka väikese tüki basalti, mis tekib laava kõvastumisel.
Liustikes leidub üsna palju sinna külmunud kivisid. Kui Põhja-Euroopas jää jääaja lõpul sulama hakkas, vajusid jääs olnud kivid maapinnale või veekogusse.
Lindbergi sõnul näitas sonaripilt objekti, mis esmalt tõi meelde alla kukkunud UFO.
Enamik sonaripilti näinud uurijatest on veendunud, et Läänemere põhjas olev müstiline objekt on jääaja järgne kivimimoodustis.